Yaqobeppe
1
1 Xoossa Goda Yesusi Kiristossa oothancha gidida Yaqobeppe biitta bolla laletida tammane nam77u kochatas sarotethi intes gido.
Metonne paace
2 Ta ishato inte bolla duma duma wayey gakkiiko hessa wursi ufaysan qoodite. 3 Gaasoykka inte amano paccetithi intes danda7a immizayssa inte ereetta. 4 Inte danda7an mini eqanaysi intes issi miishshikka pacconta kumetha assine wothoy bayndayta gidana mala ootho. 5 Inte garssafe oonasikka eratethi pacciko oonakka kadhontta ba kiiyatethara wurisos immiza Xoossa wosso; izadeskka imettana. 6 Gido attin sidhey baynda amanon wosso. Gaasoykka sidhiiza uray abba qathiza bullahe cariko malakko. 7 Hessadey Godape aykokk demana giidi issinokka qoppofo. 8 He uray nam77u qohaaththaan ooyketidi ba bizza oge bolla hene haane giza asa malakko. 9 Kase ziiqan diza ura Xoossi dhoqqu histiza gish ufa7etto. 10 Asa haroy maata cisha mala qoqofettiza gish dure ura Xoossi ziq histikko ufa7etto. 11 Away xugidi maata shullisees; maata ciishayka shullees; iza loo7etethikka dhayees; hessathokka durey hachchi hachchi dabursan diishin iza duretethi dhayees. 12 Paccen miinni eqidadey izi anjjetidade. Gaasoyka izi paccera eqitishin Xoossi bena dosizaytas immida ufaysa deyo zawude izi ekkana. 13 Oonikka paccetiza gidikko tana Xoossi paccees goppo, gaasoykka Xoossi ase iittan paccena, izi oonakka pacci erena. 14 Gido attin issi issi uray paccetizay berika ba iitta amo kalishene baletishekko. 15 Amoy qanthetetidape guye nagara yellees. Nagaraykka dicciidape guye hayqo yellees. 16 Ta siiqo ishato inte ballettopite. 17 Loo7o imotethine kumetha anjjoy wuri bolla Salo poo7ota Aawape wodhetes. Iza achan gede ha yuyiza kuwayka (eshoykka) dena. 18 Nu iza medhetethas koyro bayrata gidana mala ba sheninne ba tuma qaalan nuna yellides.
Siyidayssa ootho
19 Dosetida ta ishato hayssa yuushi qoppite. Asi wurikka siyanas esoto, hasa7asinne hanqqos esotopo. 20 Asa hanqqoy Xoossa xiiloteth oothena. 21 Hessa gish tunatethinne dalggida iittatethi intefe kessi yegidi inte shemppo ashanaas danda7iza inte gidon toketida qaala ashketethara ekkite. 22 Qaalay gizayssa oothite; attin mela siisi xalala siyzadista gididi interkka intena balethofite. 23 Qaala siyishe siyida qaalay gizayssa oothontadey ba ayfeso mastotera xelliza asa malakko. 24 Bena xeelli beydi bees; izi ay milatizakone heraka baletti gides. 25 Gido attin bena geshiza loo7o woga xeelli beydi izan minizadey ba siydayssa oothizadeynne balonttadey izi ba oothon anjjetidade gidana. 26 Be duuna nagontta berikka ba wozina baleththishe ta ammanayss gizadey berikka bena baleththees. Iza ammanoykka mella hada ammanokko. 27 Xoossa Aawa sinthan iittatethi baynda loo7o ammanoy; “Aayanne Aaway hayqqida nayta, istta azinati hayqqida maccashata metotetishin maadonne hayssa alameza tunatethafe bena nagokko.