3
Geeshatetha duusas maadiza woga
1 Histinko inte iristoosara issife dendidayta gidiko kiristoosay Xoossa achchan uttidason puden diza hanotetha koyite. 2 Inte qofay pude bollan diza miisha bolla gido attin ha biitta yoo bolla gidopo. 3 Gaasoyka inte hayqidistane inte deyoyka kiristoosara Xoossa achchan qotetides. 4 Intes deyo gidida kiristoosay qoncciza gallas inteka he wode izara issife bonchora qonccana.
5 Hessa gishshi intes biitta bolla diza amoteth digite. Heytika layma, tunateth, asho amo, iitta amotethine eeqas goyno mala gidida gaphigaphokk. 6 Heytantta gaason Xoossa hanqoy Xoossas azazetonttayta bolla yaana. 7 Inteka kase diza duussan he miishata oothidista. 8 Ha7i gidiko hanqo, yiillo, caashe, zigirisine yeellasiza hasa7a heytantta milatizayta wurs digite. 9 Kase ceega asatetha iza oothora gathi intefe qaari yeggida gishshi inte inte garisan issay issara wordo hasa7opite. 10 Bena medhidayssa milatana mala eran ooraxida ooratha asateth mayidista. 11 Heni Girike asi gidin woykko Yuda asi woykko qaxxaretiday woykko qaxxaretontta woykko tamaridaytane tamaronttayta woykko+ maaretontta woykko aylle woykko goda giza dummateth deena. Kiristoosay heytantta wursoskko. Qasse wursonka dees. 12 Hessa gishshi duuma gididi dosetidayto, inte Xoossas dooretidayta gidida mala michetethine kiyateth, ashiketeth, bonchone danda7a mayite. 13 Inte issay issa danda7ite, intefe issadey issade bolla michchetiko yooyika iza bolla diiko issay issas atto atto geetetite. Godayka intes atto gida mala inteka hara uras atto giite. 14 Hessa wurso bolla wursi kumetha issifetethan shiishi qachchiza siiqo mayite. 15 Inte wurikka issi asho gididi sarotethas xeeygetida kiristoosa saroteth inte wozinan kawoto. Inte galatizayta gidite. 16 Kiristoosa qaalay intenan kumeth gido. Inte inte garisan cinccatethara tamarttene zoretote. Mazumurenine saban ayana yethan galatara gathi inte wozinara Xoossas yexxite. 17 Iza baggara Xoossa Aawas galata shiishishe qaalan gidin woykko oothon inte oothizayssa wurs Goda Yesusa sunththan oothite.
Ammaniza asay beso asa kaalethiza woga
18 Macheto Goda achchan intes bessiza miishi gidida gishshi inte azinatas azazetite. 19 Azinato inte inte machcheta siiqitene isttas menxxe (meqeth) iittopite. 20 Nayto, inte Goda ufayssana mala inte intena yelidaytas wurso miishan azazetite. 21 Aawato, nayti ufayss qaxxontta mala inte nayta hanqethopite. 22 Aylleto, ase ufayssanasine coo ayfeson beistanas gidontta suure wozinape inte Godas babbite. Hayssa biittan haariza godataskka hano wurson azazetite. 23 Inte oothiza miishi wurs asas gidontta Godas oothiza mala taybidi kumetha wozinape oothite. 24 Inte Goda achchafe inte ootho mala ekkanas laatay dizaysa inte ereta. Inte oothizay Goda Yesus kiristoosaskko. 25 Qoho oothidadey ba oothidari kushe ekkana. Iza achchan dumma maadoy deena.
+ 3:11 maridaytane tamaronttayta gizayss kase koyro Girike qaalan Baribariyane Asikute guus gidishin izika wora giddofe yida asatane Girike qaala eronttayta besses