9
Xoossa dooro
1 Ta Yesusa sunthan tumu gays; woridotikke; ta wozinaykka xiillo ayana baggara taas marikatees. 2 Taas wozinape kiichontta iitta qofay michay ta wozinan dees. 3 Ta baggara asa gishshi ta qanigetidane Kiristoosape shakistada wora wodhidako dosays. 4 Isttikka Isiraa7eele naytako. Istti Xoossa na gidana mala Xoossa bonchoyne caaqo qaalay ne wogayne Xoossa keeththa woga ufaysi isttasi imetides. 5 Kase Aawatikka istta bagga Kiristoosa asho baggara istta zeretha zariken qoodetes. Izikka wurisofe bolla gidida medhinas galatetida Xoossa; amin7i. 6 Gido attin hessa guussi Xoossa qaalay attides guussu gidena. Isiraa7eelepe yelettiday wuri Isiraa7eele gidenna. 7 Abiramepe yelettidayti izape yelletida gishshi wurikka iza yellista gidetena shin “Ne zerethi Yisaqa bagara xeygistana” geetetida mala hanides. 8 Hessa guussikka Xoossa na geetetidayti istti ashon yellidayta gidetena shin Abirame nayta geetettizayti burope yellistanaytakko. 9 “Yiza Layth hani wode ta ha simmana; Sarayka nees attuma na yellana” geetetidi izas ufaysa qaalay imettides. 10 Hessa xalalaka gidena. Iribiqa nayti issade nakko. Izikka nu Aawa Yisaqakko. 11 Meniteti yelletidi buro iitta woykko kiya oothontta dishin Xoossa qofay miinana mala 12 Oothon gidontta xeeygidayssafe gidida gishshi “Bayray kaallozas haaristana” geetetidi Iribiqas yootides. 13 Hessikka “Ta Yaqobe dosadis; Eessa ixxadis” geeteti kasse xaafetida mala hanides.
14 Histin nu ha7i ay ginoo? Xoossi besontta ogera maadi erizee? Muleka maadi erena. 15 Xooss Muses “Ta marana koydade marana; Ta Michistana koyza urasikka michistana” gees. 16 Hessa gish hesikka assi koyda mala gidontta woykko asa daburan gidontta Xoossa maarida mala hanees. 17 Geesha maxaafey Farone “Ta woliqay ne bolla bistana malane ta sunthi biitta wurisoson yootistana mala ta nena hayssasi denithadis” gees. 18 Hessa gish Xooss marana koyzade maares. Iza wozina muumisana koyzade wozana muumises. 19 Intefe isadey “Histin hanoy heyssa mala gidiko nuna hano gakanasi aazas waayisizee? Gaasoykka iza shene digana danida7izay oonee?” gaada oychchontta agaka. 20 Shin Xoossas mallithe zaara immizay ne oonee? “Oothetida miishshi, zaaridi oothidayssa ne tana aazas hayssatho oothadii?” gi erizee? 21 Uriqqa medhizadey he uriqafe bagga bonichos bagga qasse coo hiriyso oothosi medhanas iza shene gidenee?
22 Xoossikka ba hanqqo besanasine ba wolliqa erisanasi koydi iza hanqqo qoniccisizayta dhayanasi giigetidayta dhayssontta agagikkochii! 23 Koyro bonichos gigisida iza marotetha besizaytas iza bonicho duretethay eretana mala izi oothanaskko. 24 Xeygidadey Ayhudata baggafe xalala gidontta hanko dereza baggafe gidida nunakka ashontta xeygides. 25 Hose7e maxaafan
“Ta dere gidontayta tani ta dereta”
ga xeygana;
“dosetonttayta iistta ta dosetidayta” gada xeygana.
26 Qasseka
“Inte ta dere dekista geeteti yootteidason henka &lt;Isiti deyo Xoossa nayta&gt; geteti xeygistana.”
27 Isayasaykka Isra7eele nayta gish hizigi yootides “Isra7eele nayta qoday abba acce mala darikokka guuthati xalala attana. 28 Goday ba pirida biitta bolla elle piridana. 29 Hessikka kase Isiyasay “Woga Goday nusu zerethi ashonitako nu sodoma katama malane gamira katama mala nukka dhayanashin” geetetidi kasse Isayasa dunani yootidaysa mala hanides.
Isiraa7eele nayatane mishshiracho qaala
30 Histin nu ay giinoo? Amanon bettida xiilloteth demanas hanko dere asay daburontta demides. 31 Gido attin xiillotetha wogaa kaalliza Isiraa7eele nayti demibeytena. 32 Hessi aazas hessaththo hanidee? Istti ammanon gidonta oothon demana kallida gishshikko. Isttikka dhuphe shuchan dhuphetida. 33 Hessikka “Hekko asa dhuphiza shuchu
Istta kunidisiza zala xiyone bolla ta wothana,
Iazn ammanizadey yelletena”
geetetidi kasse geeshsha maxaafan xaafetidayssa mala hanides.